5. Подготовка на срещата на върха в Копенхаген относно изменението на климата (гласуване) 
Satu Hassi
(EN) Г-н председател, относно реда на поставяне на гласуване между изменения 43 и 54 моята група вижда, че редът за поставяне на гласуване в списъка е объркан.
Приемането на изменение 43 няма да доведе до отпадането на изменение 54, защото в изменение 54 има също други въпроси, които не се покриват от изменение 43.
Ако това доведе до отпадането на друго изменение, тогава изменение 54 следва да се гласува първо, а изменение 43 - след това.
Това не се отнася за първото гласуване, а за гласуването от втората страница. Само исках да обявя това, за да знаете, когато стигнете до съответното място при гласуването.
Председател
Желае ли някой представител на комисията да каже нещо по този повод? Може би г-н Leinen? Предлагате промяна в реда на гласуването ли? Трябва да кажа, че не очаквахме такава промяна. Подобно предложение не е отправено.
Jo Leinen
председател на комисията по околна среда, обществено здраве и безопасност на храните. - (DE) Г-н председател, да, г-жа Hassi е права. Можем да следваме процедурата, която тя предложи.
Markus Ferber
(DE) Г-н председател, току-що преводачът каза член 20, а не член 22, което ще Ви затрудни да направите това, което възнамерявате. Ето защо се надявам, че преводачите вече ще превеждат полските числа правилно.
Председател
Може би вината беше моя. Съжалявам.
Jo Leinen
(DE) Г-н председател, в Копенхаген Парламентът ще бъде представен от официална делегация. Вие също ще присъствате и за пръв път няма да ни се наложи да наемаме офис в града. Вместо това ще имаме официално представителство в павилиона на ЕС. Това е добре и ние сме благодарни. Затова член 61 не е необходим.
Договорът от Лисабон гарантира не само това, че Парламентът ще бъде изслушван във връзка с международни договори, но и това, че той трябва да ги приеме. Това е началото на нова ера за нас и затова искаме, в съответствие с член 60, да бъдем допуснати до координационните срещи на ЕС, а не да стоим пред вратата. Комисията следва да се отнася към нас по същия начин, по който се отнася към Съвета, когато тя предоставя сведения за преговори за сключване на договори, и искаме това да започне със споразумението от Киото. Това е нашето искане към Комисията. Може би г-жа Рединг ще каже нещо по този повод.
(Ръкопляскания)
Вивиан Рединг
Г-н председател, приемам съобщението и ще го предам на председателя и на другите членове на Комисията.
Jeanine Hennis-Plasschaert
(EN) Г-н председател, най-любезно Ви моля малко да ускорите темпото, защото, ако продължаваме така, ще приключим гласуването в пленарна зала в полунощ.

{'language': 'bg'}